b'\n_START_ARTICLE_\nDrugi koncil v Konstantinoplu\n_START_SECTION_\nZgodovina Drugega carigrajskega vesoljnega zbora\n_START_PARAGRAPH_\nbizantinski cesar Justinijan si je vtepel v glavo, seveda pod vplivom monofizitom naklonjene cesarice Teodore, da bi najbolj prispevalo k enotnosti kr\xc5\xa1\xc4\x8danstva in torej tudi dr\xc5\xbeave obsodba tako imenovanih Treh poglavij.\n_START_SECTION_\nSpor okoli\xc2\xa0\xc2\xbbTreh poglavij\xc2\xab\n_START_PARAGRAPH_\nBizantinski cesar Justinijan je menil, da bo obsodba tako imenovanih \xc2\xbbTreh poglavij\xc2\xab\xc2\xa0 vrnila enotnost kr\xc5\xa1\xc4\x8danstvu in pridobila vzhodne Cerkve, ki so bile pod vplivom monofizitstva._NEWLINE_\xc2\xbbTri poglavja\xc2\xab\xc2\xa0so vsebovala spise Teodora Mopsuestijskega (350-428), Teodoreta Cirskega (\xe2\x80\xa0 466) in en spis Ibasa Ede\xc5\xa1kega (\xe2\x80\xa0457), ki so kljub nekaterim zmotam bili ugledni cerkveni mo\xc5\xbeje in so umrli v cerkveni edinosti. _NEWLINE_Pape\xc5\xbe obsodbe ni imel za primerne tudi zato, ker bi obsodba teh poglavij mogla dati videz napada na odloke Kalcedonskega vesoljnega cerkvenega zbora. Ti cerkveni o\xc4\x8detje so v zavra\xc4\x8danju nestorijanstva v\xc4\x8dasih v gore\xc4\x8dnosti malo pretiravali in za\xc5\xa1li v drugo skrajnost, vendar so na splo\xc5\xa1no u\xc4\x8dili pravoveren nauk in vseskozi ostali povezani s kr\xc5\xa1\xc4\x8danstvom in njegovim sredi\xc5\xa1\xc4\x8dem Rimom. \xc4\x8ceprav se je v za\xc4\x8detku slu\xc5\xbebe zdelo, da se pape\xc5\xbe Vigilij nagiba k monofizitizmu, je v poznej\xc5\xa1ih pismih v Carigrad cesarju in patriarhu zahteval zvestobo dolo\xc4\x8dbam Kalcedonskega vesoljnega cerkvenega zbora in je zavrnil cesarjev tozadevni odlok iz leta 543, ki je obsojal omenjena Tri poglavja. \xc4\x8cutil je namre\xc4\x8d nevarnost, da bi napad na Tri poglavja \xc5\xa1e bolj poru\xc5\xa1il \xc5\xbee tako majavo edinost kristjanov.\n_START_SECTION_\nRazkol v Cerkvi\n_START_PARAGRAPH_\nJustinijan je hotel imeti zadnjo besedo ne le v dr\xc5\xbeavnih, ampak tudi verskih zadevah. Zato je zahteval absolutno pokor\xc5\xa1\xc4\x8dino svojim odlokom. Tako vme\xc5\xa1avanje dr\xc5\xbeave v verske zadeve, ki je zna\xc4\x8dilno zlasti za obdobje Bizantinskega cesarstva, imenujemo cezaropapizem._NEWLINE_547 je dal cesar pape\xc5\xbea na silo privesti v Carigrad. Razmere so bile takrat izredno te\xc5\xbeavne: Ostrogoti pod Totilom so namre\xc4\x8d zopet oblegali Rim in pape\xc5\xbe \xc5\xa1e ni niti kon\xc4\x8dal ma\xc5\xa1e v \xc4\x8dast svete Cecilije 22. novembra. Vigilij se je vmes oglasil na Siciliji, kjer je poslal pridelke s pape\xc5\xa1kih posestev stradajo\xc4\x8dim v Rimu. Tudi v Carigradu je cesarja prosil za pomo\xc4\x8d la\xc4\x8dnim v Italiji; vendar se je cesarju zdelo pomembneje, da prisili pape\xc5\xbea k obsodbi Treh poglavij, na kar je privolil \xc5\xa1ele pod hudimi pritiski in gro\xc5\xbenjami 11. aprila 548. To je povzro\xc4\x8dilo v zahodni Cerkvi hudo razburjenje in pravi vihar: mnoge skupnosti so pretrgale povezanost z Rimom._NEWLINE_Najprej je nastalo vznemirjenje med v Konstantinoplu bivajo\xc4\x8dimi zahodnjaki, ki se je bliskovito raz\xc5\xa1irilo po celem Zahodu. Pape\xc5\xbeev sorodnik diakon Rufin (Rufinus) mu je javno o\xc4\x8dital nezna\xc4\x8dajnost; povezanost z Rimom so pretrgali milanski nad\xc5\xa1kof in italijanski metropolit Dacij (Dacius), hermijanski\xc5\xa1kof Fakund (Facundus) se je uprl v imenu afri\xc5\xa1kih \xc5\xa1kofov; ilirski in dalmatiski \xc5\xa1kofje so tudi pretrgali povezanost z Rimom, kar je storil tudi samozvani oglejski patriarh Pavlin I., ki se je pridru\xc5\xbeil nestorijancem. S tem se je za\xc4\x8del razkol patriarhata med dva patriarha, saj so privr\xc5\xbeenci pape\xc5\xbea kmalu izvolili svojega patriarha. Druge cerkve so se vrnile pod rimsko nadoblast ve\xc4\x8dinoma pod Gregorjem Velikim, medtem ko se je oglejski spor kon\xc4\x8dal \xc5\xa1ele leta 700, ko je tudi Oglej priznali nadoblast pape\xc5\xbea Sergija, medtem ko je ozemeljska delitev \xc5\xa1e naprej ostala._NEWLINE_Pape\xc5\xbe je zato preklical svojo obsodbo Treh poglavij , nakar ni bil ve\xc4\x8d varen \xc5\xbeivljenja pred cesarskimi vojaki in ko so oni napadli cerkev svetega Petra, se niso ustavili pri tem, ampak so vanjo celo vdrli in hoteli pape\xc5\xbea odgnati v ujetni\xc5\xa1tvo. Na pape\xc5\xbea, ki se je oklenil oltarja, se je le-ta podrl. Vznemirjeno ljudstvo se je zbralo v njegovo podporo in vojaki so prestra\xc5\xa1eni pobegnili. V decembru 551 je pape\xc5\xbe pobegnil \xc4\x8dez morje iz nevarnega Carigrada v bli\xc5\xbenji Kalcedon v cerkev svete Evfemije, od koder je s pismi opozoril na \xc5\xbealostno stanje:\xc2\xa0\xc2\xbbV Justinijanu pravzaprav nisem naletel na dragega dr\xc5\xbeavnika, ampak ne krutega Dioklecijana.\xc2\xab\xc2\xa0Izrazil je pripravljenost, da raj\xc5\xa1i pretrpi mu\xc4\x8deni\xc5\xa1tvo ko da bi zatajil najmanj\xc5\xa1i \xc4\x8dlen vere. Ker je pape\xc5\xbe med drugim za\xc4\x8del bolehati, ga je cesar dal prepeljati v Carigrad.\n_START_SECTION_\nDrugi koncil v Konstantinoplu\n_START_PARAGRAPH_\nCesarjevo versko nasilje in pape\xc5\xbeeva omahljivost sta povzro\xc4\x8dili v kr\xc5\xa1\xc4\x8danskem svetu tako zmedo, da jo je mogel re\xc5\xa1iti le vesoljni cerkveni zbor. Pape\xc5\xbe je sicer menil, da koncil ni potreben in da lahko ima \xc5\xa1e bolj \xc5\xa1kodljive posledice za cerkveno edinost; vendar ga je cesar sklical, \xc4\x8deprav se ga pape\xc5\xbe ni hotel udele\xc5\xbeiti; takrat je spet stanoval v Konstantinoplu le nekaj sto metrov dale\xc4\x8d od stolnice. _NEWLINE_Pozneje je odloke Drugega vesoljnega cerkvenega zbora v Konstantinoplu v pismu pravovernemu patriarhu Evtihiju posredno potrdil. To je bil naslednik pravovernega patriarha Mena, ki ga je namesto odstavljenega monofizitskega patriarha Antima postavil med svojim bivanjem v Carigradu pape\xc5\xbe Agapit._NEWLINE_Ko je pape\xc5\xbe potrdil odloke koncila, je to imelo od pri\xc4\x8dakovanega ravno nasprotni u\xc4\x8dinek: monofiziti so ostali pri svojem, na Zahodu pa se je razkol \xc5\xa1e poglobil.'